રાજકોટ તા. ૭: ગઇકાલે ભરબપોરે સોની બજાર પાસે ગુજરી બજારમાં ટપુ ભવાન પ્લોટ-૧માં માતૃછાંયા ખાતે રહેતી બ્રહ્મક્ષત્રિય યુવતિ કિંજલ દિપકભાઇ મણીયાર (ઉ.૨૫)ના હાથમાં છરીના ઘા ઝીંકી બાઇક પર આવેલા બે શખ્સ રૂ. ૫,૫૦,૦૦૦ની રોકડ લૂંટી ભાગી ગયાની ઘટના જાહેર થતાં સનસનાટી મચી ગઇ હતી. પણ પોલીસે તપાસ શરૂ કરતાં જ એક પછી એક શંકાસ્પદ મુદ્દાઓ સામે આવતાં ગયા હતાં. તેનો ઉકેલ મેળવવા પ્રયાસ થતાં જ કલાકોમાં ભેદ ઉકેલાઇ ગયો હતો અને સ્પષ્ટ થઇ ગયું હતું કે આ લૂંટ નહિ, નર્યુ તૂત હતું. એટલુ જ નહિ ખુદ કિંજલ જ કાવત્રાબાજ હોવાનું ખુલતાં પોલીસ પણ ચોંકી ગઇ હતી. આ યુવતિએ અગાઉ રાજકોટ રહી ચુકેલા હાલ બગસરાના હામાપરમાં રહેતાં પોતાના પ્રેમી લુહાર શખ્સ હાર્દિક જેન્તીભાઇ વાળા (ઉ.૨૮)ને મદદ કરવા તેને આ રોકડ આપી દઇ લૂંટનું તૂત ઉભુ કર્યાનું ખુલતાં પોલીસે બંનેને સકંજામાં લઇ પોલીસને ગેરમાર્ગે દોરવા સબબ કાર્યવાહી હાથ ધરી છે.